Kristian Pihl Lorentzen (V), 2010-04-09:
Tak for det.
Indledningsvis vil jeg gerne takke Enhedslisten for at rejse denne forespørgselsdebat om postservice i Danmark.
Det er et område, som selvfølgelig fortjener politisk bevågenhed og debat, fordi en god postservice er en yderst vigtig funktion i vores samfund.
Den enkelte borger og den enkelte virksomhed skal kunne stole på, at der sker en sikker og effektiv fordeling af breve, pakker, aviser og andre forsendelser til en rimelig pris.
Det gælder i byerne, og det gælder på landet.
Nu står vi over for en stor politisk udfordring.
De seneste par år er der sket et dramatisk fald i mængden af breve til forsendelse med post.
Denne situation er affødt af en naturlig udvikling, hvor flere og flere går over til at sende elektroniske mails eller bruger anden digital kommunikation.
Det gælder private borgere, det gælder offentlige instanser, og det gælder private virksomheder.
Virkningen af dette langt lavere antal breve er jo, at Post Danmark, der har 18.000 fuldtidsansatte medarbejdere, får et markant fald i indtjening.
Dermed opstår der et gevaldigt hul i økonomien, hvis vi ikke foretager os noget.
Samtidig skal Post Danmark nemlig efterleve befordringspligten, der skal sikre, at alle husstande i landet kan få leveret post til ensartede takster.
Og det uanset, om man bor på Anholt eller på Nørrebro.
Derfor er vi pinedød nødt til at forholde os politisk til den opståede situation med en faldende brevmængde.
Umiddelbart ser Venstre følgende forskellige løsningsmuligheder:
Den første mulighed er, at Post Danmark fremover kommer til at figurere som en udgiftspost på finansloven, formentlig allerede fra og med 2012, hvis vi ikke foretager os noget eller tager nogle initiativer.
Denne løsning er ikke hensigtsmæssig, idet vi så begynder at tære på midler, som vi ellers gerne ville have brugt til velfærd eller til nødvendige investeringer i f.eks. den trafikale infrastruktur.
Pengene kan som bekendt kun bruges én gang.
Den anden løsningsmulighed er, at portoen på udvalgte forsendelser stiger.
Det er aldrig rart at skulle hæve prisen, men det kan selvfølgelig blive nødvendigt, når den reducerede brevmængde medfører, at omkostningerne pr. brev stiger, og når omkostningerne begynder at overstige indtægterne i Post Danmark.
Så det er en af mulighederne.
Den tredje mulighed er at reducere på service og kvalitet, og det er absolut ikke nogen attraktiv udvej.
Under alle omstændigheder skal vi politisk definere postens kerneydelser, der fremover skal være en del af befordringspligten.
Venstre har ikke noget ønske om indføre en lavere postservice, men vi er parate til at tage et medansvar for, at man får foretaget tilpasninger og justeringer, så økonomien hænger sammen.
Venstre hilser meget velkommen, at transportministeren har udvist rettidig omhu ved at indkalde postforligspartierne til forhandlinger i de kommende uger om, hvordan vi håndterer udfordringen med den faldende brevmængde, også med et blik på den kommende åbning af postmarkedet, der skal gælde i EU fra 2011, og som er vedtaget i EU.
Jeg vil også gerne fremhæve den undersøgelse, som Forbrugerrådet netop er barslet med, en dugfrisk undersøgelse, der viser noget om borgernes ønsker til fremtidens postservice.
Jeg har bl.a. noteret mig kraftige signaler fra borgerne om, at noget af det, der er vigtigt, er afstanden til nærmeste postkasse eller nærmeste posthus.
Baseret på positive erfaringer fra Sverige er det Venstres opfattelse, at en åbning af postmarkedet i hele Europa og den øgede konkurrence, det giver, vil bidrage til, at borgerne på længere sigt vil få den bedste postservice til den rigtige pris.
Men i sammenhæng med liberaliseringen er det også uhyre vigtigt, at vi tager et klart ansvar for befordringspligten og den service, der skal gælde for borgerne i hele landet, hvad enten man bor på Rømø eller Rådhuspladsen, og får det strikket sammen på en måde, så alle, der ønsker at være operatører på det danske postmarked, kommer til at bidrage til denne befordringspligt.
Så jeg vil slå fast, at posten er med til at binde vores samfund sammen, det er den kit, der binder os sammen som borgere og som virksomheder på tværs.
Befordringspligten er helt central, ikke mindst for folk, der bor på landet og i vores øsamfund.
På denne baggrund vil jeg gerne på vegne af postforligskredsen, dvs. Venstre, Socialdemokraterne, Dansk Folkeparti, Det Konservative Folkeparti og Det Radikale Venstre, fremsætte følgende:
Forslag til vedtagelse
»Folketinget noterer sig, at transportministeren har indledt forhandlinger med postforligskredsen vedrørende fremtidens postservice, herunder den forestående liberalisering, samt Post Danmarks økonomi i lyset af den kraftigt faldende brevmængde og udbredelsen af elektronisk post.
Folketinget noterer sig endvidere, at transportministeren har rettet henvendelse til Europa-Kommissionen om mulighederne for at udskyde den vedtagne postliberalisering i hele EU.